b'\n_START_ARTICLE_\nEastern Airways\n_START_PARAGRAPH_\nEastern Airways (IATA: T3,\xc2\xa0ICAO: EZE, kutsukoodi: EASTFLIGHT) on Humbersiden lentoasemalla perustettu brittil\xc3\xa4inen lentoyhti\xc3\xb6, joka liikenn\xc3\xb6i koti- ja ulkomaille reitti- ja tilauslentoja. Yhti\xc3\xb6n reittilentoja k\xc3\xa4ytt\xc3\xa4\xc3\xa4 vuosittain noin 700\xc2\xa0000 matkustajaa.  _NEWLINE_Henkil\xc3\xb6st\xc3\xb6n toimipaikkoina k\xc3\xa4ytett\xc3\xa4vi\xc3\xa4 lentoasemia ovat Humberside, Leeds-Bradford, Newcastle, Durham Tees Valley, East Midland, Southampton, Mansaari, Aberdeen, Wick, Hawarden ja Norwich.\n_START_SECTION_\nTausta\n_START_PARAGRAPH_\nYhti\xc3\xb6 aloitti toimintansa joulukuussa 1997 reittilennoilla Aberdeenin ja Humbersiden v\xc3\xa4lill\xc3\xa4. Helmikuussa 1999 yhti\xc3\xb6 osti manchesterilaisen Air Kilroe -lentoyhti\xc3\xb6n. Eastern Airwaysille siirrettiin 30. maaliskuuta 2003 alkaen British Airways CitiExpressin reittej\xc3\xa4 ja BAe Jetstream 41 -koneita. _NEWLINE_Eastern Airways on liikenn\xc3\xb6inyt 24. huhtikuuta 2006 alkaen Cardiffin ja Newcastlen v\xc3\xa4list\xc3\xa4 reitti\xc3\xa4 sen j\xc3\xa4lkeen, kun Air Wales p\xc3\xa4\xc3\xa4tti keskeytt\xc3\xa4\xc3\xa4 reittilentonsa 23. huhtikuuta alkaen. Eastern Airways hankki henkil\xc3\xb6st\xc3\xb6n ja yhden Jetstream 41 -koneen liikenn\xc3\xb6im\xc3\xa4\xc3\xa4n t\xc3\xa4t\xc3\xa4 reitti\xc3\xa4 sek\xc3\xa4 lentoja Brysseliin. Reitti Brysseliin lakkautettiin muutamassa kuukaudessa, kun matkustajam\xc3\xa4\xc3\xa4r\xc3\xa4 j\xc3\xa4i v\xc3\xa4h\xc3\xa4iseksi. Lontoon City Airportin ja Newcastlen v\xc3\xa4linen reitti on my\xc3\xb6s lakkautettu, mik\xc3\xa4 johtui kohonneista Lontoon laskeutumismaksuista. My\xc3\xb6hemmin yhti\xc3\xb6 avasi reitin Durham Tees Valleyn ja Brysselin v\xc3\xa4lill\xc3\xa4. 13. elokuuta alkaen yhti\xc3\xb6 on liikenn\xc3\xb6inyt Saab 2000 -koneella Aberdeenin ja Norjan Stavangerin v\xc3\xa4lill\xc3\xa4 kahdesti p\xc3\xa4iv\xc3\xa4ss\xc3\xa4. Stavangerin reitill\xc3\xa4 Eastern Airwaysin kanssa kilpailee norjalainen Wider\xc3\xb8e-lentoyhti\xc3\xb6._NEWLINE_Euroopan alueellisten lentoyhti\xc3\xb6iden liitto palkitsi Eastern Airwaysin vuoden parhaana lentoyhti\xc3\xb6n\xc3\xa4 kaudella 2006/07 sek\xc3\xa4 toiseksi parhaana kausina 2003/04 ja 2004/05._NEWLINE_Yhti\xc3\xb6 on hankkinut Yhdysvalloista Jetstream 41 -simulaattorin, jota muutkin lentoyhti\xc3\xb6t k\xc3\xa4ytt\xc3\xa4v\xc3\xa4t koulutukseen. Hein\xc3\xa4kuussa 2007 Eastern Airwaysin kerrottiin hankkivan kaksi tai useampia Saab 2000 -koneita k\xc3\xa4ytettyin\xc3\xa4 Stavangerin reitille ja tilauslennoille. Noin 50-paikkaisten koneiden tilauslentoihin kohdistuu kasvavasti kysynt\xc3\xa4\xc3\xa4, johon merkitt\xc3\xa4v\xc3\xa4 osa Eastern Airwaysin toiminnasta kohdentuu._NEWLINE_Eastern Airways avasi 5. tammikuuta 2014 kahdesti p\xc3\xa4iv\xc3\xa4ss\xc3\xa4 liikenn\xc3\xb6idyn reitin Lorientin ja Lyonin v\xc3\xa4lille.'